**Ministru kabineta noteikumu projekta**

**“Grozījumi Ministru kabineta 2012. gada 11. decembra noteikumos Nr. 839 “Nodrošinājuma valsts aģentūras nolikums”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta (turpmāk – projekts) izstrāde nepieciešama, ņemot vērā Valsts materiālo rezervju likumā noteikto regulējumu attiecībā uz valsts materiālo rezervju veidošanu un pārvaldīšanu, tiesiskā regulējuma izmaiņām procesuālo izdevumu piedziņā administratīvo pārkāpumu lietās, kā arī, lai precizētu Nodrošinājuma valsts aģentūras (turpmāk – aģentūra) tiesības būvniecības procesā.  Projekts stāsies spēkā atbilstoši oficiālo publikāciju un tiesiskās informācijas likumā noteiktajai kārtībai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Iekšlietu ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts materiālo rezervju jomas normatīvo aktu regulējums nosaka Iekšlietu ministrijas kompetenci un uzdevumus valsts materiālo rezervju jomā.  Saskaņā ar Ministru kabineta 2020. gada 22. septembra noteikumu Nr. 589 “Iekšlietu ministrijas nolikums” 5.17. apakšpunktu Iekšlietu ministrijas uzdevums ir koordinēt valsts materiālo rezervju plānošanu starp nozarēm un, saskaņā ar ārējiem normatīvajiem aktiem, nodrošināt valsts materiālo rezervju veidošanu un pārvaldīšanu. Saskaņā ar Valsts materiālo rezervju likuma regulējumu Iekšlietu ministrija, atbilstoši valsts pārvaldes uzdevumu izpildes nodrošināšanu reglamentējošiem normatīvajiem aktiem, var valsts materiālo rezervju veidošanu un pārvaldīšanu pilnībā vai daļēji uzdot veikt valsts vai pašvaldības institūcijai vai komersantam.  Attiecīgos uzdevumus Iekšlietu ministrija var uzdot veikt padotības iestādei – ar rīkojumu, citam resoram – slēdzot starpresoru vienošanos, pašvaldības institūcijai – slēdzot sadarbības līgumu, komersantam – slēdzot deleģēšanas līgumu.  Saskaņā ar Valsts materiālo rezervju likuma 4. panta trešo daļu Iekšlietu ministrija ar rīkojumu ir noteikusi atbildīgās institūcijas par nozares vajadzībām uzglabājamo valsts materiālo rezervju veidošanu un pārvaldīšanu un tām veicamos uzdevumus, tajā skaitā noteikusi aģentūrai veikt valsts materiālo rezervju centralizētas iegādes, kā arī noteikusi, ka izdevumi, kas saistīti ar valsts materiālo rezervju iepirkumu, sedzami no valsts pamatbudžeta apakšprogrammas 40.04.00 “Valsts materiālās rezerves”.  Lai nodrošinātu doto uzdevumu izpildi, attiecīgās atbildīgās institūcijas no aģentūras ir pārņēmušas uzskaitē bilancē Iekšlietu ministrijas vajadzībām uzglabātās valsts materiālās rezerves, nodrošinot to uzskaiti, uzglabāšanu, uzturēšanu, izsniegšanu, atsavināšanu, norakstīšanu, kā arī valsts materiālo rezervju iegādes un atjaunināšanu.  Atbilstoši Iekšlietu ministrijas deleģējumam, aģentūra turpinās veikt valsts materiālo rezervju centralizētas iegādes, tajā skaitā iegādes valsts materiālo rezervju atjaunināšanas nolūkā, iekšlietu nozares ietvaros un vajadzībām saskaņā ar Ministru kabineta 2012. gada 11. decembra noteikumu Nr. 839 “Nodrošinājuma valsts aģentūras nolikums” (turpmāk – noteikumi Nr. 839) 3.3. apakšpunktu, kurā noteikta aģentūras funkcija publisko iepirkumu jomā – veikt centralizētus iepirkumus iestāžu vajadzībām. Kā arī, aģentūra turpinās centralizēti administrēt valsts pamatbudžeta apakšprogrammu 40.04.00 “Valsts materiālās rezerves”, kurai atvērtajā kontā tiek ieskaitīti gan ieņēmumi no valsts materiālo rezervju pārdošanas, gan arī ieņēmumi (parādu maksājumi) no aizdotajām valsts materiālajām rezervēm. No minētā konta apmaksā valsts materiālo rezervju iegādes Iekšlietu ministrijas padotībā esošo iestāžu, kas pārvalda valsts materiālo rezervju resursus, vajadzībām saskaņā ar ikgadējo Iekšlietu ministrijas centralizēto iepirkumu plānu.  Ievērojot minēto, no noteikumiem Nr. 839 ir nepieciešams svītrot tiesisko regulējumu, kas nosaka Iekšlietu ministrijas kompetenci valsts materiālo rezervju jomā, ņemot vērā Valsts materiālo rezervju likumā noteikto regulējumu.  Noteikumu Nr. 839 3.1. apakšpunkts nosaka, ka aģentūras funkcija ir organizēt iestāžu darbības nodrošināšanai nepieciešamo būvju būvniecību. Noteikumu Nr. 839 4.1. apakšpunktā noteikts, lai īstenotu funkcijas būvniecības jomā, aģentūra:   1. nodrošina iestāžu funkciju īstenošanai nepieciešamo būvniecības ieceru izstrādi, izstrādā un saskaņo projektēšanas uzdevumus; 2. organizē un nodrošina iestāžu funkciju nodrošināšanai nepieciešamo būvju būvuzraudzību un autoruzraudzību, kā arī būvju aprīkošanu būvprojekta ietvaros un nodošanu ekspluatācijā.   Neskatoties uz to, ka noteikumu Nr. 839 noteiktā aģentūras kompetence ir attiecināma uz plašu aģentūras rīcību ar Iekšlietu ministrijas valdījumā esošo nekustamo īpašumu, lai izvairītos no situācijas, kurā būvvalde apšauba aģentūras tiesības veikt būvniecības procesa ierosināšanu atbilstoši Ministru kabineta 2014. gada 19. augusta noteikumu Nr. 500 “Vispārīgie būvnoteikumi” 3.1. apakšpunktā noteiktajam, projekts paredz papildināt noteikumus Nr. 839 ar punktu, kas nosaka, ka aģentūra bez īpaša pilnvarojuma pārstāv Iekšlietu ministriju citās valsts un pašvaldību institūcijās kā būvniecības ierosinātājs.  Noteikumu Nr. 839 4.6. apakšpunktā noteiktas aģentūras darbības administratīvo pārkāpumu lietā izņemtās mantas un dokumentu pārvaldības jomā.  Noteikumu projekts paredz precizēt Noteikumu Nr. 839 4.6.3. apakšpunktu nosakot, ka aģentūra aprēķina izdevumus, kas radušies sakarā ar administratīvā pārkāpuma lietā izņemtās mantas un dokumentu nodošanu glabāšanā, glabāšanu, iznīcināšanu un realizāciju un informē par tiem atbildīgo iestādi. Lai īstenotu Administratīvās atbildības likumā un Ministru kabineta 2020. gada 30. jūnija noteikumos Nr. 413 “Noteikumi par rīcību ar administratīvo pārkāpumu lietās izņemto mantu un dokumentiem” noteiktos uzdevumus, aģentūrai jāaprēķina un jānosūta izdevuma aprēķinus, lai atbildīgā iestāde varētu iekļaut minētos izdevumus procesuālajos izdevumos. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Nodrošinājuma valsts aģentūra |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodrošinājuma valsts aģentūra |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība netika plānota, jo projekts skar tikai Aģentūras kompetenci.  Projekts pēc izsludināšanas valsts sekretāru sanāksmē ir pieejams Ministru kabineta tīmekļvietnē www.mk.gov.lv. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nodrošinājuma valsts aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas funkcijas un uzdevumi netiek radīti, jaunas institūcijas netiks veidotas. |
| 3. | Cita informācija | Nav |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

Skole 67829047

vanda.skole@agentura.iem.gov.lv

Tiļuga 67219276

solveiga.tiluga@agentura.iem.gov.lv

Mālijs 67218654

raivis.malijs@agentura.iem.gov.lv